Kumbi Yesu Wataska Wuli Ŵanthu?
Vo Bayibolu likamba
Yesu wangutaska ŵanthu akugomezgeka panyengu yo wangupereke umoyu waki nge sembi. (Mateyu 20:28) Ndichu chifukwa chaki Bayibolu likamba kuti Yesu ndi “Mtaski wa charu.” (1 Yohane 4:14) Bayibolu likamba so kuti: “Ndipuso utaski utuliya ku munthu munyaki weyosi cha, pakuti palivi zina linyaki pacharu chapasi lo likuperekeka ku ŵanthu kuti titaskiki nalu.”—Machitidu 4:12.
Yesu ‘wangulaŵa nyifwa chifukwa cha munthu weyosi’ yo watimugomezga. (Aheberi 2:9, Yohane 3:16) Pavuli paki, ‘Chiuta wangumuyuska,’ ndipu wangukwere kuchanya ndi liŵavu la uzimu. (Machitidu 3:15) Sonu, Yesu wangafiska so “kutaskiya limu wosi wo atuza kwaku Chiuta kuporote mwaku iyu chifukwa ngwamoyu nyengu zosi kuti waŵeyere mumalu mwawu.”—Aheberi 7:25.
Ntchifukwa wuli Yesu ngwakwenere kutiŵeyere kwaku Chiuta?
Tosi te akubuda. (Aroma 3:23) Ubudi we nge chinthu cho chichitiska kuti ŵanthu alekengi kuja nayu pafupi Chiuta kweniso kuti afwengi. (Aroma 6:23) Yesu Khristu wateŵete nge ‘wakumiya’ wosi wo agomezga sembi yaki ya uwombozi. (1 Yohane 2:1, mazu ngamumphata) Iyu watiŵaŵeyere mumalu mwawu ndipo wapempha Chiuta kuti wavwengi mapempheru ngawu kweniso kuti waŵagowokiyengi ma ubudi ngawu chifukwa agomezga sembi ya nyifwa yaki. (Mateyu 1:21, Aroma 8:34) Chiuta watuvwa mapempheru ngidu asani tipempha kuziya mwaku Yesu mwakukoliyana ndi khumbu laki. Chiuta wangutuma Yesu pacharu chapasi “kuti charu chitaskiki kuporote mwaku iyu.”—Yohane 3:17.
Kumbi kugomezga ŵaka Yesu nkhwakukwana kuti tizitaskiki?
Awa. Chinanga kuti kugomezga Yesu nkhwakukhumbika ukongwa kuti tizitaskiki, kweni kuchita viyo nkhwakukwana cha. (Machitidu 16:30, 31) Bayibolu likamba kuti: “Nge mo liŵavu lambula mzimu liŵiya lakufwa, chivwanu chambula ntchitu zaki nachu ntchakufwa.” (Yakobe 2:26) kuti tizitaskiki tikhumbika:
Kusambira zaku Yesu ndipuso Awisi a Yehova.—Yohane 17:3.
Kuvwana mwaku Yesu kweniso Yehova.—Yohane 12:44; 14:1.
Kulongo chivwanu chidu mwakuvwiya marangu ngaki. (Luka 6:46, 1 Yohane 2:17) Yesu wangukamba kuti ndi wosi cha wo akamba kuti “Ambuya” azamutaskika kweni ŵija pe wo “achita khumbu la Ada [ŵaki] wo ŵe kuchanya.”—Mateyu 7:21.
Kulutirizga kulongo chivwanu chinanga kuti tingakumana ndi masuzgu. Yesu wangukonkhoska mwakuvwika umampha fundu iyi panyengu yo wangukamba kuti: “Kweni yo wazamukunthiyapu mpaka pakumaliya, wazamutaskika.”—Mateyu 24:13.
tum_Latn slk_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn